  Майя Бывальцева Удмуртилэн тӧроез Александр Соловьёв гурт возёсъёсысь буш музъемъёсты уже берыктыны курыса вазиськиз. Со элькунын йӧл кысконэз 1 миллион тоннаозь вуттыны луонлык сётоз. Улосвыл кивалтӥсь со сярысь вераз гурт возёсъя но сиён-юон поттонъя министерстволэн коллегиезлэн Дэриын ортчем кенешоназ. «Ӵектос улэ (2010-тӥ арлы йӧл кысконэз 1 миллион тоннаозь вуттон — ред.) пудо сиён тросгес дасяно… Со понна умой луонлык - кизёно музъемъёсты паськытатон. Со пала асьмемыз берыктэ Владимир Владимирович Путин но. Мон валасько, со ужпумын шуг-секытъёс вань. Со пӧлын федерал катрадлык ласянь но. Но эшшо одӥг пол вазиськисько министерстволы, интыысь аскивалтон ёзэсъёслы, та ужпумез сэрттон-пертчон борды туннэ ик басьтӥськоно ни. Котькуд ёросъя югдурез тодоно. Кытын луэ, музъемъёсты матысь дыре ик уже кутоно… Та ужпумъя гуртын ужасьёсын одно ик кенешыны кулэ. Нырысь ик соосын, кин секыт аръёсы но ӟеч урожай басьтэ. Таиз арлы ужпум пуктӥсько, гыроно-кизёно муослэсь быдӟалазэс кулэстыны уг яра», — вераз Александр Соловьёв. 1980-тӥ аръёс пумын тысё юос 783 сюрс гектар вылэ кизисько вал, ю-тысь 1 миллион тонна но солэсь тросгес люкаськылӥз. Али тысё культураос улын 410 сюрс гектар музъемъёс, ю-тысь 600 сюрс тонна мында люкаське ке, со туж умой лыдъяське. Тегъёс: Удмуртия гуртвозёс АлександрСоловьёв автозавод музъемъёс  